Kommissionens forordning (EF) nr. 1453/2000
af 3. juli 2000
om ophævelse af forordning (EF) nr. 411/96 om gennemførelsesbestemmelser for importlicenser for havre henhørende under KN-kode 1004 00 00
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3093/95 af 22. december 1995 om fastsættelse af de toldsatser, som Fællesskabet skal anvende som følge af forhandlingerne i henhold til artikel XXIV, stk. 6, i GATT efter Finlands, Sveriges og Østrigs tiltrædelse af Den Europæiske Union(1), særlig artikel 5, og
ud fra følgende betragtninger:
(1) Kommissionens forordning (EF) nr. 411/96(2) fastsætter betingelserne for udstedelse af importlicenser i forbindelse med et toldkontingent med en told på 89 EUR/ton for 21000 tons havre henhørende under KN-kode 1004 00 00, med en specifik vægt på mindst 55 kg/hl, med et vandindhold på højst 12 % og med et indhold af fremmede kerner på højst 2 %, idet der henvises til bestemmelserne i aftalen om indgåelse af resultaterne af forhandlingerne mellem Det Europæiske Fællesskab og Australien som led i artikel XXIV, stk. 6, i GATT.
(2) Importtolden for havre henhørende under KN-kode 1004 00 00 vil fra den 1. juli 2000 være på 89 EUR/ton. Dermed underlægges import af havre inden for kontingentet såvel som udenfor den samme importtold. Bestemmelserne i forordning (EF) nr. 411/96 vil således efter den 1. juli 2000 ikke længere være nødvendige og bør ophæves.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Forordning (EF) nr. 411/96 ophæves.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. juli 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. juli 2000.